Document ID: 32009R0709

REGULAMENTUL (CE) NR. 709/2009 AL COMISIEI
din 5 august 2009
de modificare a Regulamentului (CE) nr. 43/2009 al Consiliului în ceea ce privește limitele de captură pentru merluciul norvegian în zonele ICES IIIa și în apele comunitare din zonele ICES IIa și IV
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 43/2009 al Consiliului din 16 ianuarie 2009 de stabilire, pentru 2009, a posibilităților de pescuit și a condițiilor conexe pentru anumite stocuri de pește și grupe de stocuri de pește, aplicabile în apele comunitare și, pentru navele comunitare, în apele în care sunt necesare limitări ale capturilor (1), în special articolul 5 alineatul (5),
întrucât:
(1)
Limitele provizorii de captură pentru stocul de merluciu norvegian în zona ICES IIIa și în apele comunitare din zonele ICES IIa și IV sunt stabilite în anexa IA la Regulamentul (CE) nr. 43/2009.
(2)
În temeiul articolului 5 alineatul (5) din regulamentul menționat, Comisia poate revizui aceste limite de captură pe baza informațiilor științifice colectate în prima jumătate a anului 2009.
(3)
Ținând seama de informațiile colectate în prima jumătate a anului 2009, trebuie fixate limitele finale de captură pentru merluciul norvegian în zonele respective.
(4)
Conform avizului Comitetului științific, tehnic și economic pentru pescuit, în 2009, capturile de până la 157 000 de tone în zona ICES IIIa și în apele comunitare din zonele ICES IIa și IV ar corespunde unei mortalități prin pescuit de 0,6 și ar putea menține stocul respectiv peste limitele de precauție.
(5)
Merluciul norvegian reprezintă un stoc din Marea Nordului exploatat împreună cu Norvegia, dar pe care cele două părți nu îl administrează în comun la ora actuală. Măsurile prevăzute de prezentul regulament trebuie să fie conforme cu consultările purtate cu Norvegia, în temeiul prevederilor din procesul-verbal convenit al concluziilor consultărilor privind pescuitul dintre Comunitatea Europeană și Norvegia de la 10 decembrie 2008.
(6)
Prin urmare, se impune ca partea care îi revine Comunității din capturile totale admisibile (TAC) de merluciu norvegian în zona ICES IIIa și în apele comunitare din zonele ICES IIa și IV să se stabilească la 75 % din 157 000 de tone.
(7)
În temeiul articolului 5 alineatul (7) din Regulamentul (CE) nr. 43/2009, limitele de captură pentru stocul de merlan din zona ICES IIIa, pentru stocul de merlan din zona ICES IV și din apele comunitare din zona ICES IIa, pentru stocul de eglefin din zona ICES IIIa și din apele comunitare din zonele ICES IIIb, IIIc și IIId, precum și pentru stocul de eglefin din zona ICES IV și din apele comunitare din zona ICES IIa pot fi revizuite de Comisie ca urmare a revizuirii limitelor de captură pentru stocul de merluciu norvegian, pentru a se lua în considerare capturile secundare industriale din aceste stocuri în cadrul pescuitului de merluciu norvegian. Totuși, această revizuire ar avea drept rezultat diminuarea cantităților de eglefin și de merlan debarcate în vederea consumului uman și o creștere a cantităților debarcate în scopuri industriale. Prin urmare, este preferabil ca limitele de captură pentru aceste stocuri să rămână neschimbate și să înceteze pescuitul de merluciu norvegian de îndată ce sunt atinse nivelurile capturilor secundare de eglefin și de merlan care corespund estimărilor actuale.
(8)
Limitele de captură pentru stocurile de merlan și eglefin din zona ICES IIIa și din apele comunitare din zonele ICES IIIb, IIIc și IIId ar trebui să rămână neschimbate pentru restul anului 2009 și din cauza pescuitului limitat de merluciu norvegian în aceste zone, precum și a absenței unor noi estimări în ceea ce privește capturile secundare de eglefin și merlan aferente altor activități de pescuit industrial desfășurate în respectivele zone.
(9)
Merluciul norvegian este o specie cu durată scurtă de viață. În consecință, se recomandă implementarea noilor niveluri ale limitelor de captură în cel mai scurt timp posibil, pentru a se asigura continuarea desfășurării activităților de pescuit.
(10)
Prin urmare, anexa IA la Regulamentul (CE) nr. 43/2009 trebuie modificată în consecință.
(11)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Anexa IA la Regulamentul (CE) nr. 43/2009 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 august 2009.

Labels: 11
6